送范道卿赴省試
作者：晁公遡
朝代：宋

paragraphs: 君之先世真文雄，異時奏賦蓬萊宮。
誰傳副墨過沙漠，至今猶稱長嘯公。
芝蘭不乏後來秀，謂將褎然爲舉首。
至音澹泊識者寡，遂令聲名落盧後。
北風吹霜日隠山，綵鸞繡襦寧復寒。
同車西歸信可樂，得意自忘行路難。
明年春風紫宸仗，遥對清光九天上。
長安花盡君亦歸，緩轡重來一相訪。